**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈւՂԵՐՁԸ ՀԱՆՐԱԿՐԹԱԿԱՆ ԴՊՐՈՑՆԵՐԻ ՇՐՋԱՆԱՎԱՐՏՆԵՐԻՆ**

Սիրելի՛ շրջանավարտներ,

Ջերմորեն շնորհավորում եմ ձեզ՝ դպրոցական վերջին դասի և վերջին զանգի առթիվ
Դպրոցական անմոռանալի, գիտելիքաշատ ու արկածային տարիները ձեզ համար մոտեցան տրամաբանական ավարտին։ Դպրոցում դուք ձեռք եք բերել կյանքի կարևորագույն արժեքներ՝ գիտելիք, ընկերներ, հիշարժան պահեր, կյանքի դասեր։ Դպրոցական ջերմ ու լուսավոր տարիներն են ձեզ ձևավորել որպես անհատ, և հե՛նց այդ տարիների ընթացքում ձեռք բերած յուրաքանչյուր արժեք ձեզ ուղեկցելու է կյանքի հետագա փուլերում։
Այսօր դուք գտնվում եք դպրոց-կյանք ճամփաբաժանին: «Վերջին զանգի» ղողանջով դուք մուտք կգործեք մի նոր աշխարհ, որտեղ պետք է սկսեք սովորել «ինքնուրույն քայլելու» բարդ արվեստը:
Սիրելի՛ շրջանավարտներ, թերթելով ձեր կյանքի ամենահիշարժան էջերից մեկը, մաղթում եմ, որ հետագա քայլերի համար ընտրեք ամենաճիշտ ուղին և ձեր քայլերի ընթացքում արժևորեք գիտելիքն ու կրթությունը։
Մեր վաղվա ապագան կերտողը դուք եք, ուստի ցանկանում եմ ձեզ՝ լավը վատից տարբերելու կարողություն, նպատակասլացություն, կյանքին և երկրին պիտանի մարդ, լավ քաղաքացի դառնալու վճռականություն։ Ուզում եմ, որ անկախ ձեր ընտրած մասնագիտությունից և այն ճանապարհից, որով ձեզ կյանքը կտանի, երբեք չկորցնեք մարդկային լավագույն արժեքները, որոնք վստահաբար կոփվել ու շատացել են դպրոցական կյանքի ընթացքում։
Սիրելի՛ և հարգելի՛ ուսուցիչներ, այս օրը նաև ձերն է, քանզի տարիներ շարունակ հենց դուք եք ձեր աշակերտների մեջ սերմանել գիտելիքի հանդեպ սերը, դուք եք կրթել, խրատել ու դաստիարակել՝ այսօր արդեն հասուն և կյանքի մյուս՝ փոքր-ինչ դժվար փուլերին պատրաստ անհատների։
Սիրելի՛ շրջանավարտներ այս կարևոր, հիշարժան և պատասխանատու օրվա առթիվ ևս մեկ անգամ շնորհավորում եմ ձեզ, ձեր ուսուցիչներին և ծնողներին։
Շնորհավոր վերջին զանգ,
Բարի երթ` սիրելի՛ շրջանավարտներ։

***Լավագույն մաղթանքներով՝
Թալին համայնքի ղեկավար Տավրոս Սափեյան***